બીજીબાજુ આ ઘટનાને પગલે સમગ્ર રેલતંત્ર અને સ્થાનિક પ્રશાસન ઘાંઘા બની ગયા હતાં અને આસપાસની હોસ્પિટલો કણસતા ઘાયલોથી ભરાવા લાગી હતી. મુખ્યમંત્રી અમરિન્દર સિંહ તત્કાળ અમૃતસર માટે રવાના થઈ ગયા હતાં અને ઘાયલોને સરકારી તથા ખાનગી હોસ્પિટલોમાં મફત સારવારની વ્યવસ્થાનો આદેશ આપ્યો હતો. આ ઉપરાંત તેમણે મૃતકોનાં પરિવારજનો માટે 5-5 લાખ રૂપિયાની આર્થિક સહાયની ઘોષણા કરી હતી. વડાપ્રધાન નરેન્દ્ર મોદી સહિતનાં નેતાઓએ પણ આ કરુણાંતિકાને દુર્ભાગ્યપૂર્ણ ગણાવતાં શોક પ્રગટ કર્યો હતો. ગૃહમંત્રી રાજનાથ સિંહે પણ મૃતકોનાં પરિજનોને દિલસોજી પાઠવી હતી.